पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. पर्यावरण के जानकारों का कहना है कि यदि पर्यावरण को लेकर अब भी नहीं चेते तो भविष्य में दिल्ली को भारी जल संकट का सामना करना पड़ सकता है। झील, तालाब, नदी के बाद अब भूजल ही बचा है जिसे प्रयास करके बचाया जा सकता है।
यमुना जिए अभियान ने दिल्ली के उप-राज्यपाल तेजेंद्र खन्ना को एक पत्र भेजकर आग्रह किया है कि डीडीए में एक मेंबर एन्वायर्नमेंट की नियुक्ति की जाए जो नगर नियोजन से हर प्रोजेक्ट की पर्यावरण के नजरिए से समीक्षा करे और पर्यावरण अनुकूल होने की उसकी सहमति के बाद ही परियोजनाओं को मंजूरी दी जाए। पत्र में यह भी सुझाव दिया गया है कि यदि पद सृजित कर पाना संभव न हो तो कम से कम हर प्रोजेक्ट को डीयू, जेएनयू व जामिया के पर्यावरण विशेषज्ञों से समीक्षा करवाकर मंजूरी दी जाए।
बीते करीब एक हफ्ते से यमुना नदी में ताजा पानी की एक भी बूंद नहीं है। वजीराबाद के पहले ही यमुना पूरी तरह सूख चुकी है, दिल्ली की नदी में केवल शहर के नालों का पानी ही बह रहा है। वैसे भी राजधानी में बाबड़ी, तालाब व कुंओं का इतिहास रहा है लेकिन आज सब लुप्त हो चुके हैं।
पर्यावरणविदों का मानना है कि दिल्ली की भौगोलिक रचना बताती है कि यहां कम से कम 8 से 10 बड़ी झीलें जरूर रही होंगी। लेकिन बीतते वक्त के साथ उन्हें पाटकर बस्तियां बना दी गईं। यमुना जिए अभियान के मनोज मिश्र बताते हैं कि सराय कालें खां बस अड्डा, आईटीओ उन स्थानों में से हैं जहां कभी झीलें रही होंगी क्योंकि बारिश के दिनों में यहां जलभराव की समस्या का सामना करना पड़ता है।
उन्होंने कहा कि राजधानी में अब उत्तर व पश्चिमी दिल्ली के इलाकों में विकास की संभावनाएं हैं। वहां मंजूर होने वाली सभी योजनाएं पर्यावरण आवश्यकताओं (पानी की जरूरत, गंदे पानी की निकासी व कचरे के निपटान) के अनुरूप हों, इसके लिए जरूरी है कि पर्यावरण एक्सपर्ट इन योजनाओं की समीक्षा करे।
मिश्र ने कहा कि डीडीए के अलावा दिल्ली अर्बन आर्ट कमीशन भी परियोजनाओं को आर्किटेक्ट व स्काईलाइन के लिहाज से समीक्षा करता है लेकिन डीयूएसी के बोर्ड में पर्यावरणका एक भी जानकार नहीं है। वह कहते हैं कि असल बात तो यह है कि पर्यावरण के लिहाज से परियोजनाओं की समीक्षा की कोई व्यवस्था ही नहीं है।
दिल्ली में नहीं बचा झीलों का नामोनिशान
मिश्र बताते हैं कि राजधानी की भौगोलिक रचना ऐसी है कि इसमें कहीं भी सपाट जमीन नहीं है, पूरी दिल्ली उबड़-खाबड़ है। दिल्ली एक नदी व तीन हिस्सों में बंटे ऊंचे-नीचे रिज के बीच बसी है। इस तरह की भौगोलिक स्थिति में पहाड़ी व घाटियां विकसित होती हैं। पहाडिय़ों से जलधाराएं निकलती हैं जो नदियों में गिरती हैं या घाटियों में जमा होती हैं।
भोपाल व बंगलुरू भी ऐसे शहर हैं जहां ऐसी ही स्थितियां हैं लेकिन दिल्ली के साथ बेहतर यह है कि यहां नदी भी है। लेकिन भोपाल व बंगलुरू में झीलें अब भी बची हैं लेकिन दिल्ली में उनका नामोनिशान नहीं है। दरअसल, बहती नदियां व झीलें ही जमीन के भूजल को रीचार्ज करती हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn